CELEX: 32017D0370
Language: mt
Date: 2017-03-01 00:00:00
Title: Deċiżjoni ta' Implimentazzjoni tal-Kummissjoni (UE) 2017/370 tal-1 ta' Marzu 2017 li temenda d-Deċiżjoni ta' Implimentazzjoni tal-Kummissjoni 2014/909/UE billi testendi l-perjodu ta' applikazzjoni ta' ċerti miżuri protettivi u temenda l-lista ta' żoni suġġetti għal miżuri protettivi fir-rigward tal-koleotteru tal-ġabsala fl-Italja (notifikata bid-dokument C(2017) 1321) (Test b'rilevanza għaż-ŻEE. )

3.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 56/213
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/370
   tal-1 ta' Marzu 2017
   li temenda d-Deċiżjoni ta' Implimentazzjoni tal-Kummissjoni 2014/909/UE billi testendi l-perjodu ta' applikazzjoni ta' ċerti miżuri protettivi u temenda l-lista ta' żoni suġġetti għal miżuri protettivi fir-rigward tal-koleotteru tal-ġabsala fl-Italja
   
      
         (notifikata bid-dokument C(2017) 1321)
      
   
   (It-test bit-Taljan biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
   Billi:
   
               (1)
            
            
               Id-Deċiżjoni ta' Implementazzjoni tal-Kummissjoni 2014/909/UE (3) stabbiliet ċerti miżuri protettivi wara notifiki mill-Italja dwar l-okkorrenza tal-koleotteru tal-ġabsala (Aethina tumida) fir-reġjuni tal-Kalabrija u ta' Sqallija. Hija applikabbli sal-31 ta' Marzu 2017.
            
         
               (2)
            
            
               Fit-18 ta' Jannar 2017, l-Italja nnotifikat lill-Kummissjoni dwar ir-riżultati tal-ispezzjonijiet u l-investigazzjonijiet epidemjoloġiċi mwettqa skont id-Deċiżjoni ta' Implimentazzjoni 2014/909/UE, kif ukoll dwar ir-riżultati tas-sorveljanza attiva fir-rigward tal-okkorrenza tal-koleotteru tal-ġabsala fir-reġjuni Taljani kkonċernati. B'mod partikolari, wara każ wieħed iżolat f'Novembru 2014 li kien ikkawżat biċ-ċaqliq tad-doqqajs minn Kalabrija iżda li ġie individwat malajr, l-ebda infestazzjoni ma nstabet fir-reġjun ta' Sqallija. Għalhekk l-Italja ddeċidiet li tneħħi ż-żona ta' protezzjoni stabbilita qabel fi Sqallija iżda ddeċidiet ukoll li żżomm is-sorveljanza kemm fiż-żona ta' protezzjoni preċedenti kif ukoll fil-bqija tar-reġjun.
            
         
               (3)
            
            
               L-istandards internazzjonali stabbiliti mill-Organizzazzjoni Dinjija għas-Saħħa tal-Annimali (OIE) jirrakkomandaw ħames stħarriġiet annwali li għandhom jitwettqu wara t-tifqigħat biex żona terġa' tikseb l-istatus tagħha ta' żona ħielsa mill-infestazzjonijiet. Sal-aħħar tat-2016 l-Italja kienet diġà lestiet żewġ stħarriġiet annwali dwar Sqallija b'riżultati favorevoli u impenjat ruħha li tissokta bihom u li tikkomunika lill-Kummissjoni r-riżultati u kwalunkwe bidla fil-qagħda epidemjoloġika.
            
         
               (4)
            
            
               Abbażi wkoll tal-konklużjoni rilevanti tal-missjoni ta' tiftix tal-fatti tal-Kummissjoni dwar is-saħħa tan-naħal fl-Italja li twettqet mit-13 sas-17 ta' Ġunju 2016, fil-qosor, wieħed jista jgħid li l-unika infestazzjoni introdotta fi Sqallija ġiet eradikata b'mod effettiv. Is-sorveljanza kontinwa hemmhekk tipprovdi garanzija ulterjuri dwar dan u tikkontribwixxi għal-libertà taż-żona rikonoxxuta internazzjonalment fi żmien debitu.
            
         
               (5)
            
            
               Madankollu mill-2014 'l hawn instabu xi infestazzjonijiet ġodda fil-Kalabrija, b'mod partikolari 41 infestazzjoni fl-2016.
            
         
               (6)
            
            
               Għalhekk, skont id-Deċiżjoni 2014/909/UE, Sqallija għandha titneħħa mil-lista ta' żoni soġġetti għal miżuri protettivi. Madankollu, huwa meħtieġ li l-applikazzjoni tal-miżuri protettivi previsti f'dik id-Deċiżjoni tiġi estiża għall-Kalabrija.
            
         
               (7)
            
            
               Il-perjodu ta' applikabbiltà u l-miżuri fis-seħħ għandhom jiġu riveduti fi kwalunkwe waqt fid-dawl ta' informazzjoni ġdida dwar il-qagħda epidemjoloġika tar-reġjuni Taljani milquta.
            
         
               (8)
            
            
               Id-Deċiżjoni ta' Implimentazzjoni 2014/909/UE għandha tiġi emendata skont dan.
            
         
               (9)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Artikolu 4 tad-Deċiżjoni ta' Implimentazzjoni 2014/909/UE huwa sostitwit b'dan li ġej:
   
      “Artikolu 4
      Din id-Deċiżjoni għandha tapplika sal-31 ta' Marzu 2019.”
   
   Artikolu 2
   Ir-ringiela “għar-Reġjun ta' Sqallija: ir-Reġjun kollu” titħassar mit-tabella fl-Anness tad-Deċiżjoni ta' Implimentazzjoni 2014/909/UE.
   Artikolu 3
   Din id-Deċiżjoni hija indirizzata lir-Repubblika Taljana.
   
      Magħmul fi Brussell, l-1 ta' Marzu 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Deċizjoni ta' Implimentazzjoni tal-Kummissjoni 2014/909/UE tat-12 ta' Diċembru 2014 dwar ċerti miżuri protettivi fir-rigward tal-okkorrenzi konfermati tal-koleotteru tal-ġabsala fl-Italja (ĠU L 359, 16.12.2014, p. 161).